Document ID: 32012R0760

KOMISJONI RAKENDUSMÄÄRUS (EL) nr 760/2012,
21. august 2012,
millega muudetakse määrust (EÜ) nr 595/2004 seoses liikmesriikide poolt piimakvootide süsteemi raames tehtud kontrollide intensiivsusega
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ÜTK määrus), (1) eriti selle artiklit 85 koostoimes artikliga 4,
ning arvestades järgmist:
(1)
Komisjoni 30. märtsi 2004. aasta määruse (EÜ) nr 595/2004 (milles sätestatakse piima- ja piimatootesektoris makse kehtestamist käsitleva nõukogu määruse (EÜ) nr 1788/2003 rakenduseeskirjad) (2) artiklis 22 on sätestatud, kui intensiivselt peavad liikmesriigid tegema kontrolle piimakvootide süsteemi kohaselt tarnitud piima suhtes. Kui igal kolmel eelneval 12-kuulisel ajavahemikul on kohandatud tarneid olnud vähem kui 95 % riikliku kvoodi tarnekvoodist, võib tarnete kontrolli intensiivsust vähendada tootjate puhul 2 protsendilt 1 protsendile ning pärast kohandust deklareeritud piimakoguse puhul 40 protsendilt 20 protsendile.
(2)
Selliste haldusalaselt suhteliselt keerukate kontrollide tegemist tuleks hõlbustada.
(3)
Liikmesriigid on kõnealuste kontrollide tegemisel saanud aastatepikkuseid kogemusi ning kasutavad riskianalüüsil põhinevat kontrollimiskava.
(4)
Komisjoni poolt liikmesriikides teostatud auditite tulemustest nähtub, et parandusi ei ole vaja teha peaaegu ühelgi juhul.
(5)
Vastavalt määruse (EÜ) nr 1234/2007 IX lisale lõpeb piimakvootide süsteem 2015. aastal.
(6)
Seepärast on asjakohane määrata kõikides liikmesriikides kindlaks tarnete kontrollide intensiivsus 1 % tootjatest ja 20 % pärast kohandust deklareeritud piimakogusest ning kahekordistada kontrollide arvu üksnes oluliste õigusrikkumiste või lahknevuste korral.
(7)
Määrust (EÜ) nr 595/2004 tuleks seepärast vastavalt muuta.
(8)
Kuna kavandatud muudatuste eesmärk on vähendada kontrollide intensiivsust ja leevendada seega liikmesriikide halduskoormust, tuleks muudatusi kohaldada 1. aprillil 2012 alanud 12-kuulise ajavahemiku suhtes. Seepärast on vaja käesolevat määrust kohaldada alates 1. aprillist 2012.
(9)
Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 595/2004 muudetakse järgmiselt.
1)
Artikli 19 lõige 3 asendatakse järgmisega:
„3. Kontrolle käsitatakse lõpetatuna, kui kontrollakt on kättesaadav.
Kõik kontrollaktid tuleb lõpetada hiljemalt 18 kuud pärast asjaomase 12-kuulise ajavahemiku lõppemist.
Kui artikliga 20 ettenähtud kontrollid on kombineeritud teiste kontrollidega, järgitakse teiste kontrollide ja neile vastavate kontrollaktide koostamise kohta sätestatud tähtaegu.”
2)
Artiklit 22 muudetakse järgmiselt.
a)
Lõige 1 asendatakse järgmisega:
„1. Artikli 21 lõikes 1 osutatud kontrollid peavad hõlmama vähemalt:
a)
1 % tootjatest igaks 12-kuuliseks ajavahemikuks;
b)
20 % deklareeritud piimakogusest pärast asjaomasel ajavahemikul tehtavat kohandust ning
c)
representatiivset proovi piima transportimisest valitud tootjate ja kokkuostjate vahel.
Punktis c osutatud transpordikontrolle tehakse eelkõige meiereides mahalaadimise ajal.”
b)
Lisatakse lõige 4:
„4. Kui piirkonnas või piirkonna osas ilmnevad kontrolli käigus olulised õigusrikkumised või lahknevused, siis pädev asutus kahekordistab kontrollide arvu kõnealuses piirkonnas või selle piirkonna osas asjaomase 12-kuulise ajavahemiku ja järgmise 12-kuulise ajavahemiku jooksul.”
Artikkel 2
Käeolev määrus jõustub selle Euroopa Liidu Teatajas avaldamise päeval.
Seda kohaldatakse 1. aprillist 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. august 2012

Labels: 10
6